Sajtóközlemény

**Fejlesztés az "AKKER-PLUS" Kft-nél**

**2023/08/28**

|  |
| --- |
| Korszerű nyílászáró üzemet és raktárbázist hozott létre az „AKKER-PLUS” Kft. A paksi nyílászáró üzemben lezárult a tesztüzem, így már megrendelésre történik az ajtók és ablakok gyártása. A projekt a Széchenyi 2020 program keretében valósult meg 359,72 millió forint feltételesen visszatérítendő európai uniós támogatásból. A projekt összköltsége 513,88 millió forint. A beruházás elsődleges megvalósítási helyszíne 7030 Paks, Belterület, 3585/12 hrsz. szám alatt lévő telephely. Másodlagos megvalósítási helyszíne 6200 Kiskőrös, Dózsa György út 67., 98/88 hrsz. számon nyilvántartott telephely. |

A 33 éves Akker-Plus Kft. a pályázat keretében épületkorszerűsítésre kapott támogatást, a paksi építőanyag szaküzletének területén nyílászáró üzemének megvalósításához. Az infrastrukturális beruházás keretében épületgépészeti munkálatokat is végeztek. Az épület temperálásához szükséges hűtő-fütő fancoilok, szivattyúk és gázkazán is beszerzésre került. Emellett az esővíz elvezető- és tároló rendszerek kiépítésére is nagy hangsúlyt fektettek. A nyílászáró üzem szellőztetését is megoldották egy hővisszanyerő beépítésével. Az üzem és az ahhoz tartozó raktárcsarnok körül térköves parkolókat, ipari kapukat is kialakítottak.

A paksi nyílászáró üzemhez a cég paksi és kiskőrösi telephelyén létrejött egy-egy csarnoképület is, ahol az új üzemben gyártott nyílászárók tárolását, komissiózását fogja megoldani a cég. A korszerű nyílászárógyártó üzem kapacitásaival készülő energiahatékony építőelemek az Akker-Plus Kft. gyártásában az országos és a nemzetközi piacokon is elérhetővé válnak.

A nyílászáró üzem dolgozóinak munkáját modern nyílászáró gépsor is segíti, melyet szintén a pályázat keretében szerzett be a cég. A gépsor többek között tartalmaz egy- és kétttárcsás illetve térszögvágó daraboló fűrészeket és azok tartozékait, másoló és osztóborda marókat, illetve profilmegmunkálót, szerelőasztalokat és hegesztőket. Illetve a tároláshoz szükséges polcrendszereket és a rakodáshoz szükséges Toyota-Tonero típusú targoncát. A támogatásból a nyílászárógyártást és a hozzá kapcsolódó logisztikai folyamatokat folyamatosan fejlesztik.

A beszerzésre kerülő eszközök komoly technológiai fejlődési lehetőséget kínálnak a cégnek. Hatékonyabb és nagyobb volumenű munkavégzésre ösztönzik a munkavállalókat. A fejlesztés 2021.09.01. napján kezdődött és 2023 augusztusában fejeződött be.

A jelen piaci helyzetben tapasztalható energiahordozó szűkösség és az energiaárak emelkedése indokolja a korszerű, energiahatékonyságot támogató nyílászáró gyártási tevékenység technológiai fejlesztését. A lakossági és az ipari energia megtakarítás egyik azonnali és költséghatékony megoldása a nyílászárók korszerűsítése és cseréje. A gyártási technológiafejlesztéssel a piaci  igényekre megfelelő választ tud adni az Akker-Plus Kft.

A projektről bővebb információt a <https://akker.hu> oldalon olvashatnak.

Projektazonosító: GINOP-1.2.16-22-2023-00661

**További információ kérhető:**  
Gottschall Valter, pénzügyi igazgató, +36 30 833 0146, gottschall.valter@akker.hu